text: Stop for strip og madkurser
  22 november 2011 kl. 13.55
  Regeringen har stoppet den offentlige støtte til landboforeningernes ungdomsarbejde, 4H og Landboungdom.
  Den samlede pulje til børne- og ungdomsarbejdet har hidtil omfattet ti millioner kroner om året.
  Landboungdom i Haderslev gjorde sig i 2008 bemærket ved at bruge statsstøtten til at holde drukfester, traktortræk med striptease, ferierejser og en såkaldt dildo-demonstration.
  Pengene er dog også gået til madskoler og dyrskuer for børn og unge.
  
  Ubegribeligt
  Venstres medlem af folketings-udvalget for landdistrikter og øer, Anni Matthiesen, finder det ubegribeligt, at Regeringen lægger op til at ødelægge en virkningsfuld ordning, der har understøttet i hundredvis af børn og unges kendskab til sunde fødevarer, læring om mad og sund livsstil.
  - Jeg håber meget, det bliver muligt at påvirke Regeringen, så vi fastholder børne- og ungdomsordningen til gavn for børn og unge, samt de mange aktiviteter, der skaber glæde i landdistrikterne, siger Anni Matthiesen. 
  Ministeren for landdistrikter Carsten Hansen (S) har tirsdag afvist sagen under et samråd i folketings-udvalget. Han har henvist til Fødevareministeriet.
  